MANEIRO LABAYEN (UPyD, 2013-12-19):
Bai, eskerrik asko, presidente andrea.
Ikus dezagun zertan datzan EH Bilduren argudiobidea. EH Bilduren esanetan, Espainiako Gobernuaren ordezkariak bidegabeki esku hartu izan du betidanik eztabaida eta jardun politiko normalizatuan. Herri honetatik kanpo dauden lehentasunei eta beharrizanei erantzuten omen die, eta Euskadin demokratikoki erabakitakoari muzin eginda izendatuta omen dago.
Izan ere, Mintegi andrea, EH Bilduren aburuz, funtsean, beretarrak ez diren guztiak  - hots, zuendarrak ez garen guztiak -  edo gutxienez abertzaleak ez garen guztiak arrotzak gara herri honetan. Horixe da errealitatea, bortitz esan zein eztiki. EH Bilduren ustez, Euskaditik alde egin behar dugu beretarrak ez garen guztiok edo abertzaleak ez garen guztiok. Horixe da beren benetako pentsabidea, eta printzipio hori berori ageri da luze-zabal haren ekimenaren azalpenean.
Politikagintzan bidegabeki esku-hartzea leporatzen dio EHBk Gobernuaren egungo ordezkariari, Carlos Urquijori; hainbat jardunbide larri egozten dizkio, hala nola iritzia emateko, adierazpenak egiteko eta elkartzeko oinarrizko eskubideak bidegabeki urratzea eta zer eta pertsonen oinarrizko eskubide zibil eta politikoak haustea. Uda honetan, ekintza baketsuak eta legezkoak debekatzen aritu omen da, ez zituelako gustuko, eta, beraz, pertsonen oinarrizko eskubide zibil eta politikoak urratu omen ditu.
Hau da, ETAzaleen eta ezker abertzalearen barne-muinean egon den jardunbide hori bera egozten dio EH Bilduk Konstituzioaren eta legeen araberako irudi horri, hots, Gobernuaren ordezkariari; hain zuzen ere ezker abertzalearen funtsa izan den jokabidea leporatzen dio Carlos Urquijori. Atera kontuak: iritzia emateko, adierazpenak egiteko eta elkartzeko oinarrizko eskubideak bidegabeki urratzea eta pertsonen oinarrizko eskubide zibil eta politikoak haustea. Ekimena irakurri nuenean zeuen buruaz ari zinetela uste nuen eta!
Tira, salaketa burugabe eta aldrebesen meta hutsa da hau, ezker abertzalearen munduak ohi duenez. Ekintza jakin batzuk aipatu ditu EH Bilduk: Jone Artola, Etxerati lotuko andre hori, Bilboko jaietako txupinera hautatu izana, eta Pablo Gorostiaga, ETAri laguntzeagatik preso izandakoa  - hori baino ez - , Laudioko jaietako pregoilari hautatu izana. Hala da, bai, Gobernuaren Ordezkaritzak, beste zenbait ekintzaren artean, errekurtsoak jarri zituen bi izendapen horien kontra, egokiro eta zuzen jokatuta betiere, eta guk erabateko babesa eman diogu haren jardunbideari, ezker abertzaleak egindako eta sustatutako ekintza eta jardun jakin batzuk eragotzi nahi izan baititu, ekintza horiek denek etarrak goraipatzea eta terrorismoari gorazarre egitea helburu zuten heinean. Ekintza horiek eragozten saiatu da Urquijo jauna, funtsezko eskubideak urratzen zituztelako eta irain egiten zietelako nabarmen-nabarmenki terrorismoaren biktimei eta gizarte osoari.
Eta azkenaldian errotzen saiatzen ari diren beste gezur batekin amaitzen du argudiobidea, honelaxe baitio: "normalizazioa, bakea eta bizikidetza sustatzeko urratsak egin nahi ditugu", eta beren buruaz ari da, bai, nahiz eta ezker abertzaleak sekula ez duen horrelakorik egin; sekula ez du urratsik egin normalizazioa, bakea eta bizikidetza sustatzeko; aitzitik, ETAk egindako krimenak zuritzen aritu da iraganean, eta gaur-gaurkoz ere ETA gaitzetsi gabe eta talde terrorista hori behin betiko eta baldintzarik gabe desager dadin eskatu gabe jarraitzen du.
ETAren ekintza kriminalak babesten edo zuritzen jarduteak ez dirudi, noski, normalizazioaren, bakearen eta bizikidetzaren alde egitea denik, guztiz kontrakoa baizik. Izan ere, jarrera horren bidez, EH Bilduk, azken hilabeteotako jokabide horri helduta, zuritu egin nahi du... ETAri babesa emanez egindako ibilbidea zuritu nahi du, baina ez digu, noski, ziria sartuko.
Azaldu berri ditudan arrazoiez gain, bestelako arrazoi batzuk ere eman nitzake, Konstituzioan, zuzenbidean eta eskumenetan ere oinarrituta; nolanahi ere, gure ustez, Gobernuaren ordezkariaren irudiak indarrean jarraitu behar du, jakina, egokia iruditzen baitzaigu Espainiaren egungo egitura konstituzionalaren barruan.
Izan ere, irudi hori Espainiako Konstituzioaren 154. artikuluan jasota dago, eta, esan bezala, askotariko arrazoibide juridikoak eta eskumenen arloko arrazoibideak ere eman genitzake, irudi hori beharrezkoa dela argudiatzeko. Hala, agian, argudio horiek ere azalduko genituzkeen, baldin eta proposamena beste alderdi politikoren batek aurkeztu izan balu bide horri helduta eta zehatz adierazita eskumenen arloko zer arrazoirengatik dagoen irudi hori sobera. Baina bistan da ezin dela halakorik egin EH Bildurekin, ez baita alderdi politiko demokratikoa. Ezinezkoa da. Izan ere, bere ekimen guztiak kutsatuta egoteaz gain, faltsukeriaz, gezurrez eta zinismo politikoz josirik daude.
Gobernuaren ordezkaria, beraz, guztiz legezkoa, konstituzionala eta beharrezkoa da, gure iritziz.
EH Bilduk  - bistan da -  desegituratu egin nahi du Estatua, eta Espainiako gainerako lurraldearekin ditugun loturak eten; guk, ordea, kontrakoa nahi dugu, hain zuzen, eta, horrenbestez, haren ekimenaren aurka bozkatuko dugu. EH Bilduk bertan behera utzi nahi du dena, eta, horrekin batera, haien pentsabidea ez dugun guztiok hemendik alde egitea. Izan ere, hauxe da, labur esanda, talde horren pentsaera eta ezker abertzaleak denboran barrena egin duen ibilbidea: guztiak gaude sobera; guztiak gara arrotzak; gutariko inork ez du Euskadirekin zerikusirik, eta, beraz, alde egin behar dugu denok. Lehen ETAren terrorismoa babestuz sustatzen zuten xede hori; orain, berriz, gezurrez eta zinismo politikoz jositako ekimenak proposatzen dituzte helburu berberaz.
Eta ekimen hau ere ildo horretatik doa. Legegintzaldi honetan proposatutako eta eztabaidatutako halako ekimenen sorta luzetik beste bat. EH Bilduk, beraz, Gobernuaren ordezkaria desagertzea eskatzen du  - fisikoki desagertzea ere bai akaso - ; baina, izatez, hauxe ari da eskatzen: Guardia Zibilak alde egitea, Polizia Nazionalak alde egitea eta Espainiatik datorren guztiak hemendik alde egitea, zuek sobera duzuelako hori dena. Baina, berriki samar beste eztabaida batean azaldu genuenez, Guardia Zibila eta Polizia Nazionala bertakoak ditugu, gure ustez, eta bertan gelditu behar dute, hauxe delako beren lurra, hauxe beren etxea, eta ezinbestekoak baititugu.
Euskaditik desagerrarazi nahi dituzue Espainiako zantzu eta aztarna guztiak, eta, kasu honetan, Gobernuaren ordezkariaren irudira bideratu duzue nahikari hori. Eraso egin nahi diozue Espainiari, eta Euskaditik kanporatu Espainiarekin loturaren bat dugun guztiok, eta ildo horretatik doa ekimen hau ere, abertzalekeriaren goren-goreneko oinarri horren barruan: Espainiatik datorren guztia gaiztoa da, eta gaitz guztia espainiarra da. Horixe da euskal abertzalekeriaren oinarrizko funtsa.
Guk ezezkoa emango diogu, noski.